钦定古今图书集成/明伦汇编/氏族典/第162卷 > 《韩侯有后说》明·潘叔明
## 钦定古今图书集成/明伦汇编/氏族典/第162卷 > 《韩侯有后说》明·潘叔明

张大龄《支离漫语》载淮阴侯信灭三族，世皆云无后
矣。而予会广中人言曰：“予乡有韦土官者，自云淮阴
侯后。当钟室难作，淮阴侯家有客，匿其三岁儿，知萧
何素与侯知己，不得已为皇后所劫，私往见之，示侯
无后意。相国仰天叹曰：‘冤哉’！”泪淫淫下。客见其诚，以
情告。何惊曰：“若能匿淮阴侯儿乎？中国不可居矣。急
往南粤，我与赵陀善，陀亦重淮阴侯，必能保儿。”遂作
书遣客匿儿于陀曰：“此淮阴侯儿，公善视之。侯功塞
宇内，天必不绝之。陀养以为子，而封之海滨，赐姓韦，
用韩之半也。今其族世豪于海，壖闻有赵陀所赐之
诏，酂侯所遗之书，勒之鼎器？”夫吕氏当惠帝末，已无
血食，而淮阴侯至今存，是亦奇闻，史家不识也。惜其
客名不传，比于《婴杵》，有幸不幸耳。

《晋中兴书》：刁彝于桓公坐嘲韩博曰：“君是韩卢后。”博
误应曰：“君是韩卢后。”公笑曰：“刁以君姓韩，故相戏耳。
他姓刁，那得韩卢后？”博曰：“短尾者则为刁也。”一座叹
以为佳。

《唐书韩愈传》：“愈为阳山令，有爱在民，民生子多以其
姓字之。”

《宋名臣言行录》：范仲淹与韩琦协谋，必欲收复灵、夏、
横山之地。边上谣曰：“军中有一范，西贼闻之惊破胆；
军中有一韩，西贼闻之心胆寒。”

《东都事略》：韩亿方重有守，生八子：纲、综、绛、绎、维、缜、綷、
缅。而绛、缜位宰相，维为门下侍郎，时号“八韩。